Nye Kanye: – En kanne bensin 
Han er tildekket, kona er nesten naken. Hva er det han prøver å si? Kanye Wests oppførsel skremmer fansen, men tross alle kontroversene, er hans nye album en stor suksess.  I Oslo, en gang på 2000-tallet, sitter en jente på rommet sitt. Hun vet det ikke selv, men hun er i ferd med å oppdage musikk for første gang – sånn virkelig oppdage. Musikkonsulent og DJ Nora Mamdu (30) husker tilbake på det som et nærmest sakralt øyeblikk. – Jeg følte at jeg hadde oppdaget noe helt sykt. Herregud, så fint! Og litt intrikat. Etter hvert ble jeg bare mer og mer fan. Hun hadde oppdaget Kanye West. Men mye er annerledes nå. Artisten er dumpet av plateselskaper og motegiganter etter en rekke skandaler. Nå står han alene med sitt nyeste album «Vultures 1», men har langt fra endret oppførsel. – Er du fortsatt fan? – Det synes jeg er veldig vanskelig å svare på. – Veldig polariserende Kanye West har alltid skilt seg ut. Han entret scenen i en tid der rappere profilerte seg som gangstere. West gikk i polotrøyer fra Ralph Lauren og skinny jeans.  Han kom ikke fra gata, men fra middelklassen. Rappet om personlige temaer. Musikken var mer elektronisk, lydbildet mer eksperimentelt. Kanye var en mester i å ta ting fra hverandre og sette dem sammen igjen på nye og overraskende måter. – Da Kanye kom, var han, og det er han fortsatt, veldig polariserende. Han var splittende. Enten elsket man ham eller så hatet ham, sier Mamdu. – Kritisk bekymret for ham Siden et psykisk sammenbrudd i 2016, som førte til at West måtte avbryte en turné, har skandalene stått på rekke og rad. Uttalelser om slaveriet som et «valg». Antisemittiske konspirasjonsteorier fulgt av åpenlyse hyllester av nazismen og Adolf Hitler. Full støtte for Donald Trump og Maga-bevegelsen. Han har også lansert sitt eget presidentkandidatur basert på knallhard motstand mot abort.  Siden gikk popkulturens største power couple i oppløsning da han i 2021 ble skilt fra Kim Kardashian. En bitter rettslig strid endte med en type delt foreldreansvar for barna, men feiden fortsetter stadig i sosiale medier. Her fra torsdag denne uken: Underveis har hans mentale helse vært høyt på agendaen. West har sagt at han har bi-polar lidelse.  Overskriftene har befestet Wests sentrale posisjon i popkulturen, samtidig som musikken hans i stadig større grad havnet i bakgrunnen. – På et mellommenneskelig plan er jeg kritisk bekymret for ham. Han kan nok komme til å skade seg selv og folk rundt seg. Det sier Martin Bjørnersen, musikkanmelder og journalist i Klassekampen. Han har fulgt Kanye Wests karriere i 20 år, og kaller seg «ambivalent blodfan». Bjørnersen mener å se «en radikaliseringsprosess» de siste årene. – En katastrofal cocktail I sin anmeldelse av «Vultures 1» konkluderer musikkjournalisten med at Kanye West ikke bare er en fare for seg selv og potensielt også sine nærmeste, men på grunn av sin sentrale posisjon i vestlig popkultur for hele verden. Albumet er fullt av referanser til kontroversene rundt artisten. For eksempel i tittelsporet, der han rapper:  «How I'm antisemitic, I just fucked a Jewish bitch.» I sosiale medier reagerer han sporadisk på omverdenens syn på ham. For  eksempel denne nye Instagram-videoen om en vending i feiden med Adidas:  West er blitt en «kanne bensin i en verden som er en skogbrann på vei ut av all kontroll» skriver han.  – Han er en sentral popkulturell skikkelse i en verden som er i ferd med å gå fullstendig av hengslene. Bjørnersens mener at tiden vi lever i, der vi kommuniserer gjennom sosiale medier, gjør oss mer sårbare for påvirkning fra karakterer som West. – Hvis man snakker om spredning av tankegods via estetikk kunne man sikkert sammenlignet han med Leni Riefenstahl under andre verdenskrig – men med en katastrofalt mye større reach. Riefenstahl var en banebrytende filmregissør som utnyttet datidens teknologi for å spre nazistisk propaganda.  Bjørnersen sammenligner det som har skjedd med West med en «eksentrisk onkel» eller en fjern bekjent som tok sopp for 20 år siden og etter det har ... «eskalert». Og trekker en parallell mellom tilfellet West og radikalisering i internett-tidsalderen: – Vi har alle egentlig sett disse prosessene rundt oss, tror han. – Hos Kanye er alt forsterket av alvorlig psykisk sykdom og en absurd tilgang på ressurser, kombinert med presset rundt det å være en superkjendis i den økonomiske og kreative eliten. En katastrofal cocktail, sier Bjørnersen. Albumet fikk 3,5 av 6 stjerner av Bjørnersen. Aftenpostens anmelder ga det terningkast 2.  Fansen har imidlertid lyttet albumet i filler. Det har ligget som nr. 1 på Billboard i to uker etter lansering.  Hæ? «WTF»-øyeblikkene er for lengst blitt en del av pakken. Hårreisende og hatefulle ytringer tiltrekker konstant medieoppmerksomhet. Det siste året har Wests forhold til den 29 år gamle australske arkitekten Bianca Censori hevet mange øyenbryn. Censori, som fra før var en ukjent medarbeider i Wests klesmerke Yeezy, har steget inn i den brede offentligheten som Wests nye kone, og det i stadig dristigere antrekk.  Mens West selv har tildekket seg fullstendig i offentligheten i det siste, med ansiktet fullstendig skjult av en sort maske, møtte Censori opp til et musikkstudio i Los Angeles kledd i kun en gjennomsiktig regnponcho og svarte støvletter. På Instagram har West delt mange lettkledde bilder av Censori. Paret er avbildet på samme måte på coveret til Vultures 1. På internett spekuleres det i om Censori er fullstendig kontrollert av Kanye. Mange har påpekt den åpenbare fysiske likheten til ekskonen Kim Kardashian, en likhet som etter sigende ikke var der før Censori ble sammen med West. Kanye-fan Mamdu sitter med mange spørsmål. – Jeg venter på den delen der de avslører tanken bak. Hvorfor gjør de det? Er det en kommentar til samfunnet? Er det en kommentar om liksom på en måte patriarkatet? Om liksom seksualisering av kvinner i hiphop? Er det fashion? Bjørnersen beskriver Censori som en «rar rekvisitt» eller rett og slett et pynteobjekt. Men: – Hvem vet hvem Bianca Sensori egentlig er? Det vet vi jo ikke. Kanskje hun på et eller annet tidspunkt kommer til å trå frem som en litt annen skikkelse enn det vi har trodd. – Det blir ikke pent Etter planen kommer det to album til denne våren, Vultures 2 og Vultures 3. Mamdu er klar på én ting: – Kanye West er og vil fortsette å være en av de mest sjangerutvidende artistene innen hiophop, og en av de beste produsentene vi har, punktum finale. Man kan høre det også på Vultures 1, selv om det ikke er så tydelig. Et annet av Wests knep for å få oppmerksomhet er stadige albumutsettelser. Mamdu tror det plutselig kan ta 15 år før neste kommer. – Eller det kan plutselig komme noe i stedet som ikke er et album. Noe helt annet. Bjørnersen er mer opptatt av hva vi kan forvente av Kanye som offentlig skikkelse og det han kaller «samfunnsskadelig kraft» de neste årene. – Det kommer bare til å bli verre og verre. Det kommer ikke til å være pent det som skjer med Kanye West.
Rapper og produsent Kanye West har vært i sentrum av mange kontroverser, fra antisemittiske uttalelser til full støtte for Donald Trump og Maga-bevegelsen. Hans nyeste album, «Vultures 1», har hatt stor suksess til tross for hans kontroversielle oppførsel. Journalisten Martin Bjørnersen beskriver Kanye som en «farlig» influencer i dagens sosiale mediersamfunn. Fansen og kritikere forblir splittet i sin holdning til Kanye. Hans kontroversielle oppførsel inkluderer hans forhold til den unge arkitekten Bianca Censori, som ofte blir avbildet i vågale antrekk, mens Kanye selv viser seg helt tildekket offentlig.